Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται το Βέλγιο να εφαρμόσει διαφοροποιημένο συντελεστή ειδικού φόρου κατανάλωσης υπέρ της αμόλυβδης βενζίνης και του πετρελαίου ντίζελ με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. υποβολη της αίτησης

Με επιστολή της 2ας Φεβρουαρίου 2001, η οποία συμπληρώθηκε στις 14 Φεβρουαρίου 2001, το Βέλγιο ενημέρωσε την Επιτροπή ότι επιθυμεί να εφαρμόσει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη και στο πετρέλαιο ντίζελ με μέγιστη περιεκτικότητα σε θείο 50 μέρη ανά εκατομύριο (ppm), σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου, της 19ης Δεκεμβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1].

[1] ΕΕ L 316 της 31.10.92, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Ως βενζίνη και πετρέλαιο ντίζελ χαμηλής περιεκτικότητας σε θείο νοείται η βενζίνη και το πετρέλαιο ντίζελ των οποίων η περιεκτικότητα σε θείο πληροί τις περιβαλλοντικές τεχνικές προδιαγραφές (50 ppm), όπως αυτές ορίζονται για τα εν λόγω καύσιμα στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ [2].

[2] ΕΕ L 350 της 28.12.1998, σ. 58, οδηγία όπως τροποποιήθηκε με την οδηγία 93/12/ΕΚ (ΕΕ L 74 της 27.3.1993, σ. 81).

Σύμφωνα με το Βέλγιο, η προτεινόμενη μείωση του ειδικού φόρου κατανάλωσης αποσκοπεί στην προώθηση της πώλησης φιλικότερων προς το περιβάλλον προϊόντων. Η φορολογική μείωση είναι αναγκαία προκειμένου να αντισταθμιστεί το κόστος της αποθείωσης και της απομάκρυνσης ορισμένων αρωματικών ουσιών και να δημιουργηθεί ένα μικρό πλεονέκτημα τιμών για τα εν λόγω καύσιμα στα πρατήρια καυσίμων που θα ευνοήσει την πώληση του νέου προϊόντος σε σχέση με το προϊόν που διατίθεται σήμερα στην αγορά.

Συνεπώς, οι ειδικοί φόροι κατανάλωσης προβλέπεται να μειωθούν κατά 0,65 BEF ανά λίτρο για τις βενζίνες 98 και ενδεχομένως 95 RON καθώς και για το πετρέλαιο ντίζελ με περιεκτικότητα σε θείο χαμηλότερη από 50 ppm και με λιγότερες αρωματικές ουσίες. Από τις μειώσεις αυτές θα επωφεληθούν όλοι οι καταναλωτές των υπό εξέταση καυσίμων.

Τα μέτρα για την αμόλυβδη βενζίνη και το πετρέλαιο ντίζελ με περιεκτικότητα σε θείο μέχρι 50 ppm θα αρχίσουν να ισχύουν την 1η Μαΐου και την 1η Οκτωβρίου 2001 αντίστοιχα. Στο παρόν στάδιο δεν προβλέπεται ημερομηνία λήξης.

Οι βελγικές αρχές θεωρούν ότι το υπό εξέταση μέτρο δεν συνιστά κρατική ενίσχυση, δεδομένου ότι αφορά όλους τους καταναλωτές αδιακρίτως, περιλαμβανομένων και εκείνων που δεν κατοικούν στο Βέλγιο.

2. αξιολογηση απο την Επιτροπη

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις για λόγους ειδικής πολιτικής.

Με επιστολές της 2ας Φεβρουαρίου 2001 και της 14ης Φεβρουαρίου 2001, το Βέλγιο ζήτησε να εξουσιοδοτηθεί να εφαρμόσει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη και το πετρέλαιο ντίζελ με χαμηλή περιεκτικότητα σε θείο (μέχρι 50 ppm) από την 1η Μαΐου 2001 και την 1η Οκτωβρίου 2001 αντίστοιχα.

Σύμφωνα με την οδηγία 92/81/EΟΚ, τα υπόλοιπα κράτη μέλη ενημερώθηκαν για την αίτηση του Βελγίου.

Μετά την εφαρμογή του προβλεπόμενου μέτρου, οι τιμές των διαφοροποιημένων ειδικών φόρων κατανάλωσης στο Βέλγιο όσον αφορά τα καύσιμα θα είναι οι ακόλουθες :

>ΘΕΣΗ ΠIΝΑΚΑ>

Οι διαφοροποιημένοι συντελεστές ειδικών φόρων κατανάλωσης θα τηρούν επομένως τα ελάχιστα κοινοτικά όρια που ορίζονται στα άρθρα 4 και 5 της οδηγίας 92/82/ΕΟΚ [3].

[3] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Μετά από λεπτομερή εξέταση και αναγνωρίζοντας τη σημασία των φορολογικών κινήτρων για την προώθηση της χρησιμοποίησης βελτιωμένων καυσίμων, η Επιτροπή διαπιστώνει ότι η μείωση του ειδικού φόρου κατανάλωσης θα ισχύσει γενικά, δηλαδή οποιοσδήποτε αγοράζει καύσιμα με χαμηλή περιεκτικότητα σε θείο στο Βέλγιο θα μπορεί πράγματι να επωφελείται από τη μείωση αυτή.

Με την παρέκκλιση αυτή επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

Εξάλλου, τα καύσιμα αυτά θα διατίθενται σε επαρκείς ποσότητες καλής ποιότητας.

Η Επιτροπή προτίθεται να περιορίσει τη διάρκεια ισχύος του εν λόγω μέτρου ορίζοντας ως ημερομηνία λήξης την 31η Δεκεμβρίου 2004. Σύμφωνα με την οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ από την ημερομηνία αυτή είναι υποχρεωτική η χρησιμοποίηση αυτού του είδους καυσίμων.

Τέλος, η Επιτροπή επισημαίνει ότι το Συμβούλιο εξουσιοδότησε στις 12 Μαρτίου 2001 τις Κάτω Χώρες να εφαρμόσουν διαφοροποιημένο συντελεστή ειδικού φόρου κατανάλωσης υπέρ του πετρελαίου ντίζελ μέχρι 50 ppm. Επιπλέον, το Συμβούλιο χορήγησε ήδη παρέκκλιση σύμφωνα με το άρθρο 8 παράγραφος 4 της οδηγίας 92/81/EΟΚ για τα καύσιμα μέχρι 50 ppm στη Γερμανία [4].

[4] Η απόφαση 2000/283/ΕΚ της 10ης Απριλίου 2000 ορίζει ότι η Ομοσπονδιακή Δημοκρατία της Γερμανίας εξουσιοδοτείται να εφαρμόζει, από την 1η Νοεμβρίου 2001 μέχρι τις 31 Δεκεμβρίου 2002, διαφοροποιημένο συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο μέχρι και 50 μέρη ανά εκατομμύριο, εφόσον οι εν λόγω διαφοροποιημένοι συντελεστές είναι σύμφωνοι με τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή, και ιδίως με τους ελάχιστους συντελεστές ειδικών φόρων κατανάλωσης που προβλέπουν τα άρθρα 4 και 5.

3. Απόφαση

Σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου, η Επιτροπή προτείνει στο Συμβούλιο να εξουσιοδοτήσει το Βέλγιο να εφαρμόσει διαφοροποιημένο συντελεστή ειδικού φόρου κατανάλωσης, για ανώτατο ποσό 0,65 BEF ανά λίτρο, υπέρ της αμόλυβδης βενζίνης και του πετρελαίου ντίζελ με χαμηλή περιεκτικότητα σε θείο (μέχρι 50 ppm) που χρησιμοποιούνται ως καύσιμα μέχρι τις 31 Δεκεμβρίου 2004.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται το Βέλγιο να εφαρμόσει διαφοροποιημένο συντελεστή ειδικού φόρου κατανάλωσης υπέρ της αμόλυβδης βενζίνης και του πετρελαίου ντίζελ με χαμηλή περιεκτικότητα σε θείο, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [5] και, ιδίως το άρθρο 8 παράγραφος 4,

[5] ΕΕ L 316 της 31.10.92, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή για λόγους ειδικής πολιτικής.

(2) Το Βέλγιο ζήτησε την έγκριση να εφαρμόσει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη και στο πετρέλαιο ντίζελ με χαμηλή περιεκτικότητα σε θείο (μέχρι 50 ppm) από την 1η Μαΐου 2001 και την 1η Οκτωβρίου 2001 αντίστοιχα. Από τη διαφοροποίηση αυτή, ανώτατης τιμής 0,65 BEF ανά λίτρο, επωφελούνται όλοι οι καταναλωτές των υπό εξέταση καυσίμων.

(3) Τα καύσιμα με χαμηλή περιεκτικότητα σε θείο τηρούν τις περιβαλλοντικές τεχνικές προδιαγραφές (μέχρι 50 ppm) όπως αυτές ορίζονται στην οδηγία 98/70/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 1998 σχετικά με την ποιότητα των καυσίμων βενζίνης και ντίζελ [6]. Σύμφωνα με τις διατάξεις των άρθρων 3 και 4 της οδηγίας αυτής, η χρησιμοποίηση των καυσίμων με περιεκτικότητα σε θείο μέχρι 50 ppm θα είναι καταρχήν υποχρεωτική από την 1η Ιανουαρίου 2005.

[6] ΕΕ L 350 της 28.12.1998, σ. 58, οδηγία όπως τροποποιήθηκε με την οδηγία 93/12/ΕΚ (ΕΕ L 74 της 27.3.1993, σ. 81).

(4) Τα άλλα κράτη μέλη ενημερώθηκαν σχετικά με την αίτηση αυτή από τις βελγικές αρχές.

(5) Το μέτρο που προβλέπει το Βέλγιο τηρεί τους ελάχιστους συντελεστές ειδικών φόρων κατανάλωσης που ορίζονται στα άρθρα 4 και 5 της οδηγίας 92/82/ΕΟΚ [7] .

[7] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

(6) Με την παρέκκλιση αυτή επιδιώκεται ένας περιβαλλοντικός στόχος : τα πλεονεκτήματα του εν λόγω μέτρου ιδίως όσον αφορά την ποιότητα του αέρα είναι γνωστά.

(7) Βάσει των διαθέσιμων πληροφοριών, η Επιτροπή και όλα τα κράτη μέλη θεωρούν ότι η εφαρμογή διαφοροποιημένου συντελεστή ειδικού φόρου κατανάλωσης στα καύσιμα με χαμηλή περιεκτικότητα σε θείο δεν θα προκαλέσει στρέβλωση του ανταγωνισμού που αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(8) Η παρούσα απόφαση δεν προδικάζει το αποτέλεσμα ενδεχόμενων διαδικασιών περί κρατικών ενισχύσεων οι οποίες είναι δυνατόν να κινηθούν δυνάμει των άρθρων 87 και 88 της συνθήκης ΕΚ, ούτε απαλλάσσει τα κράτη μέλη από την υποχρέωση να γνωστοποιούν στην Επιτροπή, σύμφωνα με το άρθρο 88 της συνθήκης ΕΚ, τις περιπτώσεις πιθανών κρατικών ενισχύσεων.

(9) Η Επιτροπή εξετάζει περιοδικά τις μειώσεις και τις απαλλαγές προκειμένου να επαληθεύσει εάν προκαλούν στρεβλώσεις του ανταγωνισμό, ή εμποδίζουν τη λειτουργία της εσωτερικής αγοράς και κατά πόσο συμφωνούν με την κοινοτική πολιτική όσον αφορά την προστασία του περιβάλλοντος.

(10) Το Συμβούλιο δύναται να επανεξετάσει την παρούσα απόφαση, βάσει πρότασης της Επιτροπής, πριν από τις 31 Δεκεμβρίου 2004, ημερομηνία λήξης της απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, το Βέλγιο εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στην αμόλυβδη βενζίνη με χαμηλή περιεκτικότητα σε θείο (50ppm) από την 1η Μαΐου 2001.

2. Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, το Βέλγιο εξουσιοδοτείται να εφαρμόσει διαφοροποιημένο συντελεστή ειδικού φόρου κατανάλωσης στο πετρέλαιο ντίζελ με χαμηλή περιεκτικότητα σε θείο (50ppm) που χρησιμοποιείται ως καύσιμο από την 1η Οκτωβρίου 2001.

3. Οι μειώσεις αυτές των ειδικών φόρων κατανάλωσης, ανώτατης τιμής 0,65 BEF ανά λίτρο καυσίμου, πρέπει να τηρούν τις υποχρεώσεις που προβλέπονται στην οδηγία 92/82/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [8], και ιδίως τους ελάχιστους συντελεστές που ορίζονται στα άρθρα 4 και 5 της εν λόγω οδηγίας.

[8] ΕΕ L 316 της 31.10.92, σ. 19, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Άρθρο 2

Από τους διαφοροποιημένους συντελεστές ειδικών φόρων κατανάλωσης πρέπει να επωφελούνται αδιακρίτως όλοι οι καταναλωτές καυσίμων με περιεκτικότητα σε θείο μέχρι 50 ppm που αγοράζουν τα εν λόγω καύσιμα στο Βέλγιο.

Άρθρο 3

Με την επιφύλαξη προηγούμενης εξέτασης από το Συμβούλιο, βάσει πρότασης της Επιτροπής, η παρούσα απόφαση εκπνέει στις 31 Δεκεμβρίου 2004.

Άρθρο 4

Η παρούσα απόφαση απευθύνεται στο Βασίλειο του Βελγίου.

Βρυξέλλες,

Για το Συμβούλιο

Ο Πρόεδρος